|  |
| --- |
| PATVIRTINTA  Klaipėdos miesto savivaldybės  tarybos 2017 m. gruodžio 21 d.  sprendimu Nr. T2-327 |
| (Klaipėdos miesto savivaldybės |
| tarybos 2019 m. spalio 24 d |
| sprendimo Nr. T2-301 redakcija) |

**SPORTO PROJEKTŲ VERTINIMO EKSPERTŲ DARBO REGLAMENTAS**

**I SKYRIUS**

**BENDROSIOS NUOSTATOS**

1. Sporto projektų vertinimo ekspertų darbo reglamentas (toliau – Reglamentas) nustato Klaipėdos miesto savivaldybės administracijai (toliau – Savivaldybės administracija) paslaugas teikiančių ekspertų (toliau – ekspertai) darbo organizavimą, jiems teikiant išvadas dėl Kūno kultūros ir sporto plėtros programos lėšomis finansuojamų sporto projektų (toliau – projektai) finansavimo skyrimo.

2. Ekspertai savo veikloje vadovaujasi Sporto projektų finansavimo Klaipėdos miesto savivaldybės biudžeto lėšomis tvarkos aprašu (toliau – Tvarkos aprašas) ir kitais teisės aktais.

3. Ekspertai savo veiklą grindžia objektyvumo, nepriklausomumo, nešališkumo, konfidencialumo, kolegialumo, įstatymų viršenybės, lygiateisiškumo, skaidrumo ir kitais su ekspertų vykdoma veikla susijusiais principais, nustatytais Lietuvos Respublikos teisės aktuose.

4. Prieš pradėdami vertinti projektų paraiškas, ekspertai pasirašo Savivaldybės administracijos direktoriaus nustatytos formos nešališkumo deklaraciją ir konfidencialumo pasižadėjimą. Šie dokumentai saugomi Savivaldybės administracijos Ugdymo ir kultūros departamento Sporto ir kūno kultūros skyriuje (toliau – Sporto skyrius) visą ekspertų darbo kadenciją.

5. Reglamente vartojamos sąvokos yra suprantamos taip, kaip jos yra apibrėžtos Tvarkos apraše ir kituose teisės aktuose.

6. Ekspertai vertina ir teikia išvadas Sporto projektų vertinimo komisijai (toliau – Vertinimo komisija) dėl jiems Reglamento nustatyta tvarka pateiktų projektų paraiškų (toliau – paraiškos) individualiai ir dalyvaudami ekspertų grupių veikloje.

**II SKYRIUS**

**EKSPERTŲ GRUPIŲ SUDARYMAS IR JŲ VEIKLOS ORGANIZAVIMAS**

7. Ekspertų grupės yra sudaromos atsitiktiniu atrankos būdu iš ekspertų, esančių ekspertų duomenų bazėje (toliau – duomenų bazė), atsižvelgiant į atskiroms sporto sritims ir programoms pateiktas paraiškas, ir patvirtinamos Savivaldybės administracijos direktoriaus įsakymu.

8. Sporto programų ekspertų grupes sudaro 5 duomenų bazėje esantys ekspertai, o Sporto sričių – 3 ekspertai.

9. Ekspertų, esančių duomenų bazėje, sąrašas yra viešas.

10. Savivaldybės administracijos direktoriaus įsakymai dėl ekspertų grupių formavimo yra nuasmeninami. Savivaldybės administracija įsipareigoja išlaikyti ekspertų anonimiškumą, juos priskirdama sporto programoms ir (ar) sritims vertinti.

11. Pagrindinė ekspertų grupės veiklos forma yra posėdžiai, kuriuos organizuoja ir juos techniškai aptarnauja (rašo posėdžių protokolus, rengia kitus su posėdžiais susijusius dokumentus) Sporto skyriaus atsakingas specialistas (toliau – Sporto skyriaus specialistas).

12. Ekspertų grupei vadovauja ekspertų grupės vadovas, renkamas atviru balsavimu paprasta balsų dauguma pirmojo ekspertų grupės posėdžio metu. Ekspertų grupės vadovas privalo ekspertų grupės posėdžius organizuoti taip, kad jų metu būtų priimti Reglamento ir kitų teisės aktų reikalavimus atitinkantys ekspertų grupės sprendimai.

13. Ekspertų grupės posėdžių laiką, suderinęs su ekspertu grupės vadovu ir kitais nariais, nustato ir posėdžius sušaukia Sporto skyriaus specialistas. Ekspertų grupės posėdis yra teisėtas, kai į jį yra atvykę ar nuotoliniu būdu dalyvauja ne mažiau kaip pusė visų ekspertų grupės narių. Ekspertų grupės posėdžiai nėra vieši.

14. Ekspertų grupės posėdyje negalintis dalyvauti ekspertų grupės narys privalo apie tai nedelsdamas pranešti Sporto skyriaus specialistui. Posėdyje nedalyvaujančio ekspertų grupės nario šiame Reglamente nustatyta tvarka užpildyta ir pateikta individualaus paraiškų vertinimo lentelė yra laikoma jo raštiška nuomone.

15. Ekspertų grupės posėdžio metu ekspertų grupės narys turi teisę teikti siūlymą dėl kito ekspertų grupės nario nušalinimo nuo paraiškos svarstymo, jeigu yra pagrįstai manoma, kad kito ekspertų grupės nario nušalinimas atitinka nešališkumo deklaracijoje nustatytus pagrindus. Ekspertų grupės sprendimas dėl ekspertų grupės nario nušalinimo priimamas paprasta balsu dauguma. Ekspertų grupės narys, dėl kurio nušalinimo balsuojama, balsavime nedalyvauja.

16. Priėmus sprendimą dėl ekspertų grupės nario nušalinimo nuo paraiškos vertinimo, tokio sprendimo pagrindimas fiksuojamas ekspertų grupės posėdžio protokole, kartu perskaičiuojant ekspertų grupės narių paraiškai skirtų balų ir siūlomų skirti sumų vidurkius, eliminuojant nušalinto ekspertų grupės nario vertinimą.

17. Nusišalinęs ar nuo paraiškos vertinimo nušalintas ekspertų grupės narys privalo tokios paraiškos svarstymo metu palikti patalpą, kurioje vyksta ekspertų grupės posėdis.

18. Ekspertų grupės sprendimai priimami posėdžiuose dalyvaujančių ekspertų grupės narių paprasta balsų dauguma, įskaitant ekspertų grupės nario balsą, kurio nuomonė pateikta raštu. Jei balsai pasiskirsto po lygiai, lemiamu laikomas ekspertų grupės vadovo balsas.

19. Ekspertų grupės sprendimai įforminami posėdžių protokolais. Ekspertų grupės narių individualaus paraiškų vertinimo lentelės ir šių lentelių suvestinė yra neatskiriamos protokolo dalys. Protokolą pasirašo ekspertų grupės vadovas ir protokolą rengęs Sporto skyriaus specialistas, individualaus paraiškų vertinimo lenteles – kiekvienas ekspertų grupės narys individualiai, lentelių suvestinę pasirašo kiekvienas posėdyje dalyvavęs ekspertų grupės narys.

**III SKYRIUS**

**PARAIŠKŲ VERTINIMO IR IŠVADŲ DĖL JŲ TEIKIMO TVARKA**

20. Kūno kultūros ir sporto plėtros programos dalinio finansavimo konkursams pateiktų paraiškų vertinimą sudaro šios dalys:

20.1. administracinis vertinimas, kurį atlieka Sporto skyrius;

20.2. ekspertų individualus paraiškų vertinimas. Kiekvieną paraišką vertina 3 arba 5 ekspertai. Vieno teikimo paraiškas vertina vienodas ekspertų skaičius;

20.3. susumuotų individualaus vertinimo duomenų svarstymas ekspertų grupės posėdžio metu;

20.4. ekspertų grupių posėdžių metu patvirtintų vertinimo duomenų pristatymas Vertinimo komisijai.

21. Sporto skyriaus specialistas ekspertų grupės nariams elektroniniu būdu pateikia paraiškas individualiam jų įvertinimui. Kartu su paraiškomis pateikiama Reglamento 22 punkte nustatytus reikalavimus atitinkanti individualaus paraiškų vertinimo lentelės forma, paraiškų vertinimą reglamentuojantys teisės aktai ir planuojama didžiausiaparaiškose nurodytiems projektams finansuoti lėšų suma. Ekspertų grupės nariai paraiškas įvertina per Sporto skyriaus specialisto nustatytą terminą, bet ne ilgesnį kaip 10 darbo dienų nuo paraiškų ekspertams vertinti pateikimo.

22. Individualaus paraiškų vertinimo lentelėje nurodoma: paraišką pateikęs asmuo, projekto veiklos pavadinimas, prašoma ir visa projektui įgyvendinti reikalinga suma, paraiškos vertinimo kriterijai, ekspertų grupės nario paraiškos vertinimo kriterijui (‑ams) skiriami balai ir jų suma, projektui įgyvendinti siūloma skirti suma, argumentuota išvada dėl projekto atitikties nustatytiems kriterijams,paraišką vertinusio eksperto vardas, pavardė, parašo vieta.

23. Ekspertų grupės narys, vadovaudamasis Reglamentu ir kitais teisės aktais bei turima kompetencija ir patirtimi, įvertina visas jam pateiktas paraiškas, užpildo individualaus paraiškų vertinimo lenteles kiekvienai paraiškai atskirai ir pateikia jas Sporto skyriaus specialistui (elektroniniu paštu arba asmeniškai).

24. Jeigu paraiškos vertinimo kriterijams skiriamų balų suma yra ne mažesnė kaip 55 balai, ekspertų grupės narys gali siūlyti finansuoti projektą. Tokiu atveju prioritetas yra teikiamas paraiškoms, kurių vertinimo kriterijams skiriamų balų suma yra didžiausia.

25. Jeigu paraiškos vertinimo kriterijams skiriamų balų suma yra mažesnė nei 55 balai, laikoma, kad ekspertų grupės narys siūlo projekto nefinansuoti. Tokiu atveju individualaus paraiškų vertinimo lentelėje, nurodant projektui įgyvendinti siūlomą skirti sumą, rašomas „1“ (vienetas).

26. Esant nešališkumo deklaracijoje nurodytiems pagrindams, ekspertų grupės narys paraiškos nevertina ir tai nurodo individualaus paraiškų vertinimo lentelėje.

27. Nuo paraiškos vertinimo nusišalinus daugiau nei pusei ekspertų grupės narių, Savivaldybės administracijos direktorius paskiria tiek kitų ekspertų paraiškai vertinti, kad susidarytų kvorumas ekspertų grupėje.

28. Sporto skyriaus specialistas jam ekspertų grupės narių pateiktose individualaus paraiškų vertinimo lentelėse nurodytų duomenų atitiktį Reglamente ir kituose teisės aktuose nustatytiems reikalavimams patikrina ne vėliau kaip per 3 darbo dienas nuo jų gavimo dienos.

29. Sporto skyriaus specialistas, nustatęs ekspertų grupės nario pateiktos individualaus paraiškų vertinimo lentelės trūkumus (nėra argumentuotos išvados dėl projekto atitikties kriterijams, nėra nurodyta projektui įgyvendinti siūloma skirti suma), šiuos trūkumus asmeniškai arba elektroniniu būdu nurodo ekspertų grupės nariui ir nustato terminą jiems pašalinti. Nepašalinus trūkumų per Sporto skyriaus specialisto nustatytą terminą, ekspertų grupės nario įvertinimas dėl paraiškų, kurių vertinime nustatyta trūkumų, yra eliminuojamas. Tokiu atveju ekspertų grupėje likus mažiau nei minimaliam Reglamento 8 punkte nustatytam ekspertų grupės narių skaičiui, Savivaldybės administracijos direktorius skiria naują (-us) ekspertų grupės narį (-ius).

30. Tinkamai užpildytoje individualaus paraiškų vertinimo lentelėje nurodyti duomenys yra galutiniai ir nekeičiami.

31. Sporto skyriaus specialistas iki pirmojo ekspertų grupės posėdžio parengia Reglamento 30 ir 31 punktuose nustatytus reikalavimus atitinkančią ekspertų grupės narių tinkamai užpildytų ir pateiktų individualaus paraiškų vertinimo lentelių suvestinę (toliau – lentelių suvestinė) ir teikia ją svarstyti ekspertų grupei jos posėdžio metu. Lentelių suvestinė tvirtinama šio Reglamento 34 punkte nustatyta tvarka.

32. Lentelių suvestinėje nurodoma: paraišką pateikęs asmuo, projekto veiklos pavadinimas, prašoma ir visa projektui įgyvendinti reikalinga suma, ekspertų grupės narių kiekvienai paraiškai skirtų balų suma ir siūlomo skirti finansavimo suma, ekspertų grupės narių projektui įgyvendinti siūlomų skirti balų ir sumų vidurkiai, informacija apie nuo paraiškos vertinimo nusišalinusį (-ius) ekspertų grupės narį (-ius).

33. Lentelių suvestinėje nurodoma iš eilės nuo didžiausios iki mažiausios ekspertų grupės narių paraiškai skirtų balų vidurkių suma.

34. Sporto skyriaus specialistas ekspertų grupės posėdžio metu pristato lentelių suvestinę ir siūlo priimti konsoliduotą išvadą dėl projektams įgyvendinti siūlomų skirti sumų. Ekspertų grupei priėmus sprendimą keisti lentelių suvestinėje nurodytus duomenis, toks sprendimas yra argumentuojamas ir fiksuojamas protokole.

**IV SKYRIUS**

**BAIGIAMOSIOS NUOSTATOS**

35. Jeigu ekspertų grupės narys nevykdo arba netinkamai vykdo Reglamente ir sporto projektų ekspertinio vertinimo teikimo sutartyje nurodytas pareigas ir per Sporto skyriaus specialisto nustatytą terminą šių trūkumų nepašalina, nesilaiko konfidencialumo pasižadėjimo nuostatų, Savivaldybės administracijos direktorius priima sprendimą pašalinti ekspertą iš duomenų bazės.

\_\_\_\_\_\_\_\_\_\_\_\_\_\_\_\_\_\_\_\_\_